Årsberetning 2020 for Mahabba-administration.

v. formanden Niels Peter Nielsen

Styregruppen for netværket Mahabba.dk ønskede i løbet af 2020 at oprette en støtteforening, der kunne yde administrativ og finansiel hjælp til arbejdet i netværket Mahabba.dk.

Siden oprettelsen af Mahabba netværket i 2018 har netværkets økonomi været administreret via en personlig konto, hvilket var uhensigtsmæssigt.

Det var samtidig ikke et ønske at etablere Mahabba netværket som en juridisk person, men at bevare det som et netværk af frivillige.

Mahabba netværket ønskede derfor at etablere en enkel struktur, som ikke blev administrativ tung, men som kunne ledes ud fra den samlede initiativgruppe og med et begrænset antal medlemmer, som indledningsvis håndplukkedes af initiativgruppen.

Man fandt det nødvendigt at etablere en juridisk person, som kunne varetage fællesopgaver for netværket i form af oprettelse af bankkonto, MobilePay, ansøgning om økonomisk støtte til netværkets virke og eventuelt ansættelse af medarbejdere, og den 24.04.2020 afholdtes stiftende generalforsamling i foreningen Mahabba Administration, og hvor initiativtagere og deltagere i generalforsamlingen var Niels Peter Nielsen, Poul Kirk, Poul Martin Nielsen og Else Wiwe, Karsten Bach og Sebastian Olesen.

På dette møde godkendtes foreningen vedtægter og der blev valgt en bestyrelse som følger:   
Niels Peder Nielsen (formand)   
Poul Kirk (næstformand)   
Poul Martin Nielsen (kasserer)   
Else Wiwe (sekretær)

Bestyrelsens arbejde har siden 24.04.2020 bestået i at organisere Mahabba Administration, så foreningen kunne registreres hos erhvervsstyrelsen og skattestyrelsen (CVR-nr.: 41328460), hvilket skete i maj 2020.  
Bestyrelsen har oprettet foreningskonto i Danske Bank (incl. NemID m.m.) og oprettet MobilePay nummer, hvilket alt sammen afsluttede i dec. 2020, så Mahabba Administration ved årets afslutning var fuldt funktionsdygtig i forhold til foreningens vedtægter, og derfor kunne Mahabba Administration sidst på året 2020 overtage det økonomiske ansvar for netværket Mahabbas økonomi for 2020, hvilket fremgår af regnskabet.